

Trawsgrifiadau Sesiwn Un

Croeso i Bawb

Mae’r ymadrodd ‘croeso i bawb’ yn nodweddiadol o’r Eglwys Fethodistaidd: mae i’w weld ar hysbysfyrddau a hysbysiadau’r Methodistiaid ym mhob man.

Mae’n mynegi rhywbeth pwysig ynglŷn â’r hyn y mae bod yn Fethodistiaid yn ei olygu, a’n profiad ni a’n dealltwriaeth ni o Dduw. Yn ei hanfod, mae ‘croeso i bawb’ yn ddatganiad ynglŷn â chariad a gras diderfyn Duw ac felly yn golygu llawer iawn mwy na lletygarwch pobl yn unig.

Mae’n cyfeirio at gariad tragwyddol a diderfyn Duw i bob unigolyn, nid oes wahaniaeth pwy ydyw hwnnw, a gwahoddiad parhaus Duw i iachawdwriaeth, a’i addewid o hynny. Y sicrwydd hwnnw o gariad a gras diddarfod Duw ar ein cyfer ni sy’n tywys, yn ysbrydoli, ac yn llunio ein bywyd ni gyda’n gilydd yn rhan o Eglwys Crist.

Mae dyhead yr Eglwys Fethodistaidd i roi croeso i bawb yn rhan o’i hymateb i Dduw a’i thystiolaeth i Gariad Duw yn Iesu.

Mae hyn yn cynnwys ceisio bod yn gymdeithas sy’n cael ei nodweddu gan gariad a gofal am ei gilydd ac i bawb sy’n cyfarfod â hi, yn arbennig y rhai ar yr ymylon ac mewn poen a’r rhai sydd wedi cael eu gwrthod mewn rhyw ffordd.

Mae Methodistiaid wedi ymrwymo i weithio er cyfiawnder, gan barchu amrywiaeth a blaenoriaethu lles y rhai bregus ym mhob agwedd ar eu bywyd gyda’i gilydd: yn y ffyrdd yr ydym ni’n gwneud pethau, o ran y rhai yr ydym ni’n eu blaenoriaethu nhw ac ym mha le yr ydym ni’n canolbwyntio ein hymdrechion ni.

Ond mae’r ymadrodd ‘croeso i bawb’ yn mynd ychydig yn broblemus yn syth os ydym ni’n ei ddefnyddio i siarad am leoliadau arbennig – nid yn lleiaf oherwydd nad yw rhai wedi cael profiad felly o’r Eglwys. Er bod ‘croeso i bawb’ yn rhoi rhyw ymdeimlad o uchelgais, mae gofyn i ni ymrwymo a gweithio yn galed i hynny fod yn rhannol wir, hyd yn oed.

Gall cymdeithas heb ffiniau fod yn anniogel, yn enwedig i rai agored i niwed, mewn pob math o wahanol ffyrdd. Mae perthyn i gymdeithas yn golygu ein bod ni’n cyfranogi gyda phobl gyda gwahanol anghenion a gwendidau, ac mae hi’n bwysig i ni sylweddoli lle dylid cyfyngu mewn ffordd briodol ar weithgarwch rhai er lles eraill.

Nid yw croeso i bawb yn golygu nad oes unrhyw ffiniau i gynhwysiant a lletygarwch yr Eglwys, ac mae’r gydnabyddiaeth yn hirsefydlog am yr angen i ddisgyblu’r rhai sy’n difwyno uniondeb yr Eglwys ac yn rhwystro ffyniant bodau dynol.

Mae’n rhaid sefydlu ffiniau nid yn unig er mwyn atal niwed ond ar gyfer caniatáu i’r Eglwys fod yn ffyddlon i’w hunaniaeth yn gorff Crist. Mae yna gyfyngiadau ar amser ac adnoddau unrhyw eglwys unigol neu gymdeithas Gristnogol, felly mae dewis i’w wneud bob amser o ran sut i’w defnyddio nhw, a sut y bydd y rhain yn hwyluso ffyniant unigolion neilltuol.

Mae ymrwymiad yr Eglwys Fethodistaidd i groesawu pobl sydd â phrofiad o gamdriniaeth yn un hir sefydlog, ac mae’n cynnwys gwrando ac ymateb mewn ffordd effeithiol; ond nid yw’r ymrwymiadau yn hyn o beth wedi dod yn rhan annatod o fywyd yr eglwys ac mae llawer o waith eto i’w wneud.

Yn 2021 mabwysiadodd y Gynhadledd Fethodistaidd adroddiad ‘Diwinyddiaeth Diogelu’, a’i nodi yn adroddiad bwys ym mywyd yr Eglwys Fethodistaidd, ac mae’r adroddiad hwn yn arwyddocaol hefyd am roi blaenoriaeth i brofiadau a meddylfryd diwinyddol y rhai sydd â phrofiad o gamdriniaeth.

Mae hynny’n ein herio ni nid yn unig i ystyried sut yr ydym ni’n ymgorffori croeso i rai sydd â phrofiad o gamdriniaeth yn ein haddoliad, strwythurau, gofal a ffyrdd o gysylltu, ond yn annog gwrandawiad astud ar brofiadau a allai herio neu ddyfnhau ein dealltwriaeth o Dduw.

Fel mae’r adroddiad hwnnw’n ein hatgoffa ni, mae rhoi sylw i rai sydd â phrofiad o gamdriniaeth (ym mhob un o’i ffurfiau) yn ein helpu ni i fod yn gymdeithas sy’n caniatáu i bawb ffynnu.

Croeso Da a Gwael

**Vivien Almond**

Mae rhywun yn dod at y drws ac yn dweud wrthych chi, “Mae hi’n braf iawn eich gweld chi,” yn groeso da. Wyddoch chi, efallai eu bod nhw’n gofyn beth yw eich enw chi, ac yn egluro ychydig bach am yr eglwys, ac yn gweld ym mha le yr hoffech chi eistedd. Ac fe fyddai hynny’n berffaith yn fy marn i.

Gadael i mi eistedd fel rwy’n hoffi a pheidio â gwthio.

Yn eglwys fy mam, un o’r pethau gwaethaf – roedd fy mam yn galw hwnnw’n goflaid St Andrews. Pan fyddech chi’n mynd i mewn i’r eglwys, fe fyddai pobl yn eich cofleidio chi ar unwaith, pe bydden nhw’n eich adnabod chi neu beidio – mor haerllug! Croeso gwael iawn fyddai un felly.

Felly i’r gwrthwyneb i hynny – iawn os yw unigolion am ysgwyd llaw â chi, ond os ydych chi’n awyddus i gofleidio rhywun arall, fe ddylech chi ofyn yn gyntaf, ’dydych chi ddim yn cofleidio neb heb ofyn.

Dim ond dod i ddweud gair am yr eglwys, bod yn gwrtais a chroesawgar. Dyna’r cyfan sydd ei angen ar bobl.

**Helle Sewell**

Fe es i’r eglwys neilltuol hon. Roedd meinciau pren yno ac roeddwn i’n ei chael hi’n anodd eistedd ar sedd mor galed, ac felly rwyf i’n chwilio am glustog, ac fe sylwais i ar un sedd. Ac ar y sedd honno roedd clustog ac fe ddywedais i, ‘I’r dim! Maen nhw wedi gadael clustog yno i eistedd arno i bobl fel fi’, ac felly fe eisteddais i yno.

Ac wedyn, wrth i mi edrych o gwmpas, daeth rhywun ataf a gofyn, “Mae’n ddrwg gennyf i, a wnewch chi symud o’r sedd hon, os gwelwch chi’n dda?”

Ac fe ofynnais innau, “Pam felly?” ac fe ddywedodd fod perchen y glustog newydd gyrraedd ac yn dymuno eistedd yn ei sedd, ar y glustog.

Felly fe godais i a mynd i sedd arall. Nid oedd amheuaeth fy mod i’n croesi fy mysedd rhag ofn fy mod i’n eistedd yn sedd rhywun arall eto wedyn.

Rwyf i o’r farn ei bod hi’n bwysig iawn cofio mae rhywbeth llawen yw croeso, felly mae angen i chi fod yn fodlon ac yn hapus yn yr hyn yr ydych chi’n ei wneud. Ac mae hyn yn rhoi tawelwch meddwl i chi ddeall, efallai, fod llawer o wahanol bobl yn dod trwy’r drysau gyda llawer o wahanol brofiadau.

Ac efallai fod rhywun â phrofiad niweidiol, ac efallai mai eu dymuniad wrth ddod i mewn trwy’r drws yw cael ei groesawu - efallai gan ofyn ei enw, neu efallai ddim.

Ond hefyd drwy ddangos y ffordd i mewn i’r adeilad i rai a deall efallai mai dim ond eistedd yno yr hoffen nhw ei wneud, yn hytrach na siarad â rhywun.

**Aimee Haynes**

Rhan o’r hyn â’m tynodd i’r eglwys yr wyf i’n perthyn iddi yn Newcastle, yw bod gennym ni ddatganiad o groeso yma sy’n mynegi yn ddiamwys ein bod ni’n rhoi croeso i bawb yn yr eglwys. Nid oes wahaniaeth beth maen nhw’n ei wneud, pwy ydyn nhw, na’r hyn y maen nhw’n ei gredu.

Rwy’n credu mai’r peth pwysicaf i mi yn y datganiad hwnnw o groeso yw ein bod ni’n ei gwneud hi’n amlwg iawn dros ben ein bod ni’n cadarnhau ac yn dathlu’r gwahaniaethau hynny i gyd sy’n ein tynnu ni i gyd at ein gilydd. Ac yn fy mhrofiad i, mae hynny’n rhywbeth nad yw’n digwydd mewn llawer o eglwysi.

Pan gefais i ffordd o’r diwedd roedd hynny fel bod yn rhan o deulu; yn teimlo fel cartref – yn rhannol oherwydd y croeso a gefais i – roedd hynny’n meithrin lleoliad i mi allu tyfu yn y ffydd, ac i mi ddatblygu yn unigolyn ond hefyd yn grediniwr. Ac fe ddaeth hynny’n rhywbeth a oedd yn hydreiddio pob rhan ohonof i o fewn y gynulleidfa honno; ac yn rhoi nerth a dewrder i mi ddatblygu ychydig bach yn fwy a llefaru ychydig bach yn fwy ynglŷn â phwy y gallwn innau fod yn blentyn i Dduw.

Rwy’n credu mai’r croeso gorau a welais i erioed oedd pan fo pobl yn mynd o’u ffordd i ddweud ‘tydi dy hun wyt ti ac mae hynny’n hyfryd’. Ac ‘mae croeso i ti yma’. Ac nid pobl yn dweud ‘mae croeso i ti yma os wyt ti’n Gristion fel hyn, ac fel y llall, a’r un arall.’

Rwy’n credu bod gwir angen i ni ymestyn allan at y bobl hynny ar y cyrion, y lleiafrif tawel o bobl sy’n teimlo nad ydyn nhw’n perthyn, mewn gwirionedd.

Hynny yw, dyna’r hyn a wnaeth Iesu. Honno yw esiampl y Beibl i ni – ymestyn allan at leiafrifoedd, ymestyn allan at bobl sy’n doredig neu’n golledig y mae’r gymdeithas yn dweud nad ydyn nhw’n ffitio i mewn ac maen nhw’n cael eu hesgeuluso.

Peth mor syml, hyd yn oed – y tro cyntaf yr es i’r eglwys, roedd y gweinidog yn gwybod fy enw i’n barod, oherwydd roedd fy mhartner i’n mynd i’r eglwys yn barod ac fe gyfarchodd y gweinidog fi wrth fy enw a dweud, “Sut ydych chi?” Yn hytrach na rhywbeth fel “*pwy ydych chi*?” ,“sut ydych chi?” oedd i’w gael yno. Ac mae hynny’n rhywbeth y mae ein tîm croesawu ni wedi ei fabwysiadu.

Yn aml, roeddem ni’n gofyn “sut ydych chi?” yn lle *pwy*, neu sut yr ydym ni’n aml yn canolbwyntio ar lesiant yr unigolyn.

**Alan Jordan**

Mae golwg gonest, parod ar groeso da – wedi ei baratoi gyda gofal, ac mae hi’n ymddangos bod y rhai sy’n croesawu yn ddidwyll eu geiriau a’u gweithgarwch, wedi ymgysylltu ac yn hapus ac mor groesawgar.

Mae angen cynllunio croeso gwirioneddol – nid yw hynny o reidrwydd yn rhywbeth y mae pobl yn ei wneud. Nid yw Cristnogion da, pobl dda, o reidrwydd yn rhai da am roi croeso; mae angen iddyn nhw gynnal cyfarfod gweddi i ddechrau.

Cyn dechrau’r oedfa, mae angen iddyn nhw gefnogi ei gilydd. Mae angen iddyn nhw fod yn gwrando ar ei gilydd. Felly mae angen i chi gael cyfarfod gweddi a briffio.

Iawn, felly beth fydd yn digwydd yn y gwasanaeth? Fe ofynodd rhywun y cwestiwn hwnnw. Rydych chi’n rhoi’r ateb. Felly dyna’r paratoad.

Ac yn hanfodol, ar ôl yr oedfa, mae angen i’r cyfarchwyr gael ôl-drafodaeth ac amser i weddïo. Ac mae angen i’r ôl-drafodaeth gynnwys pethau fel ‘roedd hynny’n gweithio’ ac ‘ni wnes i hynny’n dda iawn. Ond fe sylwais i chi lwyddo. Felly pam y gwnaethoch chi hynny yn y ffordd honno? Rwy’n hoffi hynny.’

Wel, y tro wedyn, fe ddysgais innau o hynny.

So it's developing skills and showing me how to do it right.

It's got to be done right.

*Nodyn gan y Cyhoeddwr*: Efallai nad yw’r sgriptiau yn cyfateb yn gyfan gwbl i’r iaith lafar yn y ffilmiau, ond bob amser yn hanfodol felly o ran eu hystyr.

Os oes gennych chi unrhyw gwestiynau neu sylwadau am gwrs Mae Croeso i Bawb gan Dduw, cysylltwch â **gwa@methodistchurch.org.uk**